b'\n_START_ARTICLE_\nMelhijor \xc4\x8cobal\n_START_SECTION_\n\xc5\xbdivljenje in delo\n_START_PARAGRAPH_\nPo prvem razredu ljudske \xc5\xa1ole je v letih 1874\xe2\x80\x931880 delal v predilnici v \xc5\xa0t. Pavlu (sedaj Prebold), 1881\xe2\x80\x931894 bil rudar v raznih krajih, postal 1894 tajnik strokovne rudarske organizacije v Celju, se preselil v Zagorje ob Savi, kjer je 1898 postal ravnatelj Konzumne zadruge. \xc4\x8cobal je bil eden pomembnej\xc5\xa1ih socialnodemokratskih voditeljev pri nas._NEWLINE_Politi\xc4\x8dno je deloval kot \xc4\x8dlan socialno demokratske stranke pri strokovnih in politi\xc4\x8dnih organizacijah gornje\xc5\xa1tajerskih slovenskih rudarjev, se udele\xc5\xbeil 1889 mezdnega gibanja, se moral preseliti za dve leti na Bavarsko, nadaljeval organizatorsko delo v K\xc3\xb6flachu (Avstrija), kjer je bil podpredsednik strokovne zveze rudarjev, organiziral od 1894 rudarje ju\xc5\xbeno od Celja, sodeloval 1896 pri ustanovitvi Jugoslovanske socialnodemokratske stranke (JSDS), kandidiral na \xc5\xa0tajerskem 1901 in 1907 za dr\xc5\xbeavni zbor na Dunaju. Leta 1918 se je udele\xc5\xbeil konference jugoslovanskih socialdemokratskih strank v Zagrebu, kjer so te glasovale za vstop v narodne svete. V letih 1919-1920 je bil \xc4\x8dlan za\xc4\x8dasnega predstavni\xc5\xa1tva v Narodnem svetu Slovencev, Hrvatov in Srbov v Beogradu._NEWLINE_Trudil se je za politi\xc4\x8dno in strokovno izobrazbo delavstva, za bolni\xc5\xa1ko zavarovanje, bil 20 let na\xc4\x8delnik okrajne bolni\xc5\xa1ke blagajne v Zagorju ob Savi. S \xc4\x8dlanki je sodeloval pri strokovnih in politi\xc4\x8dnih tako nem\xc5\xa1kih kot slovenskih delavskih listih Na\xc5\xa1i zapiski, Dru\xc5\xbeinski koledar, Pod lipo in bil v letih 1910\xe2\x88\x921912 odgovorni urednik Rudarja, leta 1914 pa je izdajal glasilo Rudarski delavec. Leta 1913 objavil podatke o stanju in zgodovini rudarske organizacije na Slovenskem in reviji Pod lipo svoje spomine (1924).'